<classify> MIKAKATI ya Tanzania kupeleka walimu wa kufundisha lugha ya Kiswahili katika nchi za Afrika Mashariki na nyingine barani Afrika imeshika kasi, ikiwa ni pamoja na kuwapiga msasa ili waweze kuwa na ubora unaotakiwa kimataifa na kuwasajili katika kanzidata.Tayari Baraza la Kiswahili la Taifa BAKITA limeanza kazi hiyo na limeshasajili walimu 95 wenye uwezo wa kufundisha Kiswahili sahihi kwa wageni.Akizungumzia mchakato wa kupeleka walimu wa lugha hiyo katika nchi mbalimbali zikiwemo zilizoomba hadharani kupatiwa walimu kama Rwanda, Misri na Sudan Kusini, Msanifu Lugha Mkuu wa Bakita, Consolatha Mushi alisema mkakati huo unaendelea kufanyiwa kazi kwa utaratibu uliowekwa.Alisema awali lilikuwa tamko la serikali, lakini sasa inaandaa barua ziende kwenye nchi ili waweze kubainisha wanahitaji walimu wa kada zipi kuanzia wale wa shule za msingi, sekondari au vyuo vikuu ili kuweza kupelekwa kwa utararibu unaofaa.Alisema wamekuwa wakifanya vikao vinavyohusisha wizara zote husika kuangalia taratibu nzima za vibali, ajira, lakini chini ya Bakita wameanza mafunzo kwa ajili ya kuwapiga msasa kwa ajili ya kutoa elimu kwa wageni.Msasa huo utawawezesha walimu kuwa na uwezo wa kufundisha wageni kwa ujuzi wa kufundisha Kiswahili sahihi na baada ya mafunzo hayo wanawaweka walimu hao katika kanzidata ambayo mara walimu watakapoanza kupelekwa katika nchi mbalimbali watatolewa kwenye data hiyo kulingana na sifa.Alisema wakati wa vikao vya wizara husika kuna fomu maalumu wanayopeleka katika balozi ili nchi husika ziwasilishe barua rasmi zitakazoeleza idadi ya walimu wanaotakiwa na kada zao.Anabainisha kuwa mwitikio wa walimu wa lugha kwa sasa ni mzuri, kwani darasa la awamu ya kwanza walipata walimu 29 na awamu ya pili 29 na wengine wakiendelea kusajiliwa kupigwa msasa na hatimaye kusajiliwa katika kanzidata.Alitaja sifa za walimu wanaoweza kupigwa msasa ni wale waliosoma lugha hata katika masomo ya Kiingereza na Kifaransa, kwani Bakita wanawezesha kutoa elimu ya lugha hiyo kwa wageni.Mushi alisema kwa sasa wameanza kupiga msasa huo kwa walimu Dar es Salaam lakini baadaye wanatarajia kwenda mikoa mingine ikiwemo Mbeya na Dodoma ambapo wamehamasisha na kuwa na mwamko wa kuuliza kama watakwenda lini.Wakati tunaanza mkakati huu, kuna matapeli wameibuka mikoani wanatangaza kutoa mafunzo kama mawakala wa Bakita jambo ambalo siyo kweli. Sisi bado hatujaanza kwenda mikoani na hatuna mawakala wowote, hivyo walimu naomba wawe makini na matapeli hao, alionya.Alibainisha kuwa matapeli hao hutangaza kutoza Sh 160,000 kwa ajili ya kupigwa msasa jambo ambalo si kweli, kwani Baraza linatoza Sh 10,000 nayo kwa ajili ya kutunza taarifa katika mifumo ya kumbukumbu.Mushi alisema wakifika mikoani kuanza kutoa msasa watatangaza rasmi kwa kutoa matangazo kwenye vyombo vya habari.Katibu Mtendaji wa Bakita, Dk Selemani Sewangi alisema jukumu walilopewa na Wizara ya Mambo ya Nje na Ushirikiano wa Afrika Mashariki pamoja na Wizara ya Habari, Utamaduni, Sanaa na Michezo ni kutoa mafunzo kwa ajili ya kuwajengea uwezo walimu wa Kiswahili kwa ajili ya kufundisha wageni.  <topic>: kitaifa 